LV Eiropas Savienības Oficiālais Vēstnesis C 132/22

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 132/13

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

“SAL DE TAVIRA”/“FLOR DE SAL DE TAVIRA”

EK Nr.: PT-PDO-0005-0913-07.12.2011

AĢIN ( ) ACVN ( X )

1. Nosaukums

“Sal de Tavira”/“Flor de Sal de Tavira”

2. Dalībvalsts vai trešā valsts

Portugāle

3. Lauksaimniecības produkta vai pārtikas produkta apraksts

3.1. Produkta veids

1.8. grupa. Citi Līguma I pielikumā minētie produkti (garšvielas u. c.)

3.2. Produkta apraksts, uz kuru attiecas nosaukums (1)

Ar nosaukumu “Sal de Tavira”/“Flor de Sal de Tavira” apzīmē jūrassāli, ko savāc ar rokām un kas noteiktajā ģeogrāfiskajā apgabalā izkrīt sāls nogulšņu veidā no Atlantijas okeāna ūdens, kurš cirkulē baseinu tīklā, līdz sasniedz kristalizācijas slieksni galējos baseinos, ko sauc par “sāls dīķiem”; šim sālim piemīt turpmāk aprakstītās fizikālās un ķīmiskās īpašības. Tas ir jūrassāls, ko pēc ievākšanas nerafinē un nemazgā, un tam nepievieno piedevas.

3.2.1. “Sal de Tavira”

“Sal de Tavira” ir jūrassāls, kas rodas, kristāliem veidojoties sāls dīķu dibenā uz dabiska māla. Sāli savāc ar rokām vai ar īpašiem rīkiem (“sālsgrābekļiem” (rodos)). Šos kristālus, kas izkrīt kubveida pārslās, līdz noteiktai pakāpei var sadrupināt ar rokām; ar to tie skaidri atšķiras no parastā nātrija hlorīda.

3.2.2. “Flor de Sal de Tavira”

“Flor de Sal de Tavira” ir produkts, kurā dažādā koncentrācijā ietilpst minerālsāļi, un tas ir krietni vien drupanāks nekā “Sal de Tavira”. Tas veidots no ļoti smalkām plāksnītēm, kuras ar vieglu rokas pieskārienu sadrūp ļoti sīkos un vieglos kristāliņos. Šie sālsziedi satur ķīmiskos elementus noteiktās un dažādās proporcijās – šīs atšķirības saskatāmas pat ar neapbruņotu aci. Šis sāls mutē viegli šķīst, un tāpēc to var lietot tieši “uz galda”. “Flor de Sal de Tavira” savāc ar rokām, “nosmeļot” to no dīķī esošā sālsšķīduma virsmas ar īpašu rīku, sālsziedu bīdni ar garu kātu (coador), kamēr sālsziedi vēl nav nogrimuši dīķu dibenā.

Salīdzinājumā ar parasto sāli “Sal de Tavira”/“Flor de Sal de Tavira” ir atšķirīgas fizikālās un ķīmiskās īpašības – tam par iemeslu ir noteiktā ģeogrāfiskā apgabala specifika un sāls veidošanās un ievākšanas apstākļi; šīs īpašības aprakstītas turpmāk tabulās.

1. tabula

“Sal de Tavira”/“Flor de Sal de Tavira” fizikālās īpašības

Īpašības “Sal de Tavira” “Flor de Sal de Tavira” Kristālu forma Pārslveida un kubveida Mainīga Kristālu lielums Mazi Sīki Drupanums (vieglums, ar kādu kristāli sabirzt, pieskaroties ar pirkstiem) Samērā viegli Ļoti viegli Šķīdība ūdenī Ļoti laba Sevišķi laba Krāsa Atkarīga no atmosfēras apstākļiem (3) Balta





2. tabula

“Sal de Tavira”/“Flor de Sal de Tavira” ķīmiskās īpašības

Ķīmiskās īpašības “Sal de Tavira” “Flor de Sal de Tavira” Ķīmiskie elementi/vielas Arsēns – As (mg/kg) 0,01 < 0,005 Varš – Cu (mg/kg) < 0,015 < 0,015 Svins – Pb (mg/kg) 0,559 0,048 Kadmijs – Cd (mg/kg) < 0,002 < 0,002 Dzīvsudrabs – Hg (mg/kg) < 0,005 < 0,005 NaCl (%) 97,10 % 97,70 % Cinks (mg/kg) < 1,00 1,00 Dzelzs (mg/kg) 21 4 Mangāns (mg/kg) 2,2 < 2,0 Nātrijs (%) 35,83 % 31,16 % Kālijs (%) 0,15 % 0,22 % Magnijs (%) 0,50 % 0,69 % Kalcijs (%) 0,10 % 0,14 % Sulfāti (%) 0,92 % 1,25 % Šķīdība ūdenī (%) < 0,01 % < 0,01 % Dabiskais jods (ppm) ± 630 ppm ± 630 ppm

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Ne tikai produkta “Sal de Tavira”/“Flor de Sal de Tavira” ievākšana, bet arī visas citas ražošanas darbības veicamas noteiktajā ražošanas ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

—

3.7. Īpaši noteikumi marķēšanai

Neatkarīgi no tā, kā produkts “Sal de Tavira”/“Flor de Sal de Tavira” noformēts tirdzniecībai, tā marķējumu veido:

— norāde “Sal de Tavira”/“Flor de Sal de Tavira” – DOP (ACVN) un/vai Denominação de Origem Protegida (aizsargāts cilmes vietas nosaukums),

— ES logotips un norāde “Denominação de Origem Protegida” – no ES lēmuma pieņemšanas brīža.

Līdztekus marķējumam jābūt arī sertifikācijas zīmei, ko veido šādas norādes:

— pārbaudes struktūras nosaukums,

— sērijas numurs,

— ražotāja identifikācijas dati (adrese, logotips, produkta partijas gads, saņemtie apbalvojumi),

— “Sal de Tavira”/“Flor de Sal de Tavira” logotips:

4. Precīza ģeogrāfiskā apgabala definīcija

Sāls māršas, kurās iegūst produktu “Sal de Tavira”/“Flor de Sal de Tavira”, atrodas Ria Formosa valsts dabas parkā. No administratīvi teritoriālā iedalījuma viedokļa noteiktais ražošanas ģeogrāfiskais apgabals atrodas Tavira konselas Santa Luzia, Santiago un Santa Maria fregesijas teritorijā.

5. Saikne ar ģeogrāfisko apgabalu

5.1. Ģeogrāfiskā apgabala specifika

Produkta “Sal de Tavira”/“Flor de Sal de Tavira” īpašības lielā mērā atkarīgas no ražošanas ģeogrāfiskā apgabala klimatiskajām īpašībām un no tā, ka šajā Ria Formosa teritorijā, kur atrodas sāls māršas, nenotiek videi nedraudzīgas darbības un ka tur nav lielrūpniecības un intensīvās lauksaimniecības.

Ģeogrāfiskais apgabals ir lagūnu apvidus, kuru no okeāna tiešās ietekmes pasargā smilšu barjera. Augsnes ir blīvas, un, tā kā pēc mehāniskā sastāva tās ir māla augsnes, tām ir slikta ūdenscaurlaidība, kuras dēļ tās ir piemērotas sāls māršu ierīkošanai.

Tur valda mērens Vidusjūras klimats ar nelielu gada vidējo nokrišņu daudzumu, turklāt ilgstošas lietavas ir reta parādība. Tur ir liels saules spīdēšanas ilgums, un vējš, kura virziens ir mainīgs, taču līdzsvaroti sadalīts starp ziemeļiem un dienvidrietumiem, veicina sāls iegūšanu aprakstītajā veidā.

Ģeogrāfiskā apgabala specifika ir atkarīga arī no cilvēkfaktoriem un izmantošanas kritērijiem, kas kopš 1266. gada aprakstīti dokumentos attiecībā uz Taviras (Tavira) apgabala sāls māršām kā Portugāles karaļnama īpašumu.

Noteiktā ģeogrāfiskā apgabala augsnes un klimatiskie faktori apvienojumā ar ražošanas noteikumiem un Atlantijas okeāna tuvumu piešķir šim reģionam unikālas īpašības, kas ir tik noderīgas “Sal de Tavira”/“Flor de Sal de Tavira” ražošanai.

Turklāt vietējā darbaspēka lietoto tehnisko paņēmienu specifika ir būtiska augstas kvalitātes produkcijas nodrošināšanā gan attiecībā uz sāls māršu sagatavošanu, sāls iegūšanu, gan arī produkta uzglabāšanas un saglabāšanās ziņā, tādējādi iegūstot gatavo produktu bez piemaisījumiem, tīru un “mirdzošu kā vienu virs otra sakrautus dimantus”.

Vietējo cilvēku pieredze un prasme ir ļoti svarīgs faktors, no kā atkarīgas produkta īpašības, un it sevišķi tas izpaužas sāls māršu sagatavošanā – to tīrīšanā un atbrīvošanā no dubļiem –, tādējādi ļaujot iegūt augstas kvalitātes produktu, kurā nav nevēlamu un neraksturīgu vielu.

Katrā sāls dīķī esošā ūdens tilpuma kontrole izšķiroši ietekmē sālsūdens līmeni un kristalizācijas procesu, kas ir noteicoši faktori sālsziedu iegūšanai. Cilvēkiem, kas strādā ar sālsziedu bīdņiem (“coadores”), vajadzīga liela prasme, lai nepieļautu ūdens viļņošanos, kas varētu sadrupināt uz dīķu sālsšķīduma virsmas izveidojušās ļoti smalkās kristālu plāksnītes un tādējādi kavēt to iegūšanu; tie ir vietējam darbaspēkam raksturīgi paņēmieni un pieredze, kuriem ir izšķirīga nozīme produkta kvalitātes nodrošināšanā.

5.2. Produkta specifika

“Sal de Tavira”/“Flor de Sal de Tavira” ir reģionu simbolizējošs produkts un pazīstams ar tajā dabīgi esošo jodu, kas proporcionālos un labvēlīgos daudzumos ietilpst sāls kristālos, un ar jūras ūdenī esošajiem mikroelementiem, kā arī ar to, ka tajā nav ne dubļu, ne arī citu nešķīstošu vielu. Tas ir jūrassāls, ko pēc ievākšanas nerafinē un nemazgā, un tam nepievieno piedevas.

“Sal de Tavira” ir drupanāks nekā “Flor de Sal de Tavira”. Tas, ka šie sālsziedi veidoti no ļoti smalkām plāksnītēm, kuras, pieskaroties ar rokām, sabirzt sīkos kristāliņos, ļauj tos lietot tieši “uz galda” – nonākot vienkāršā kontaktā ar pārtikas produktā esošo mitrumu, Taviras sālsziedi izšķīst un akcentē ēdiena dabisko garšu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Dažādo ģeogrāfiskajā apgabalā valdošo mikroklimata faktoru ietekme apvienojumā ar ražošanas noteikumu ievērošanu un Atlantijas okeāna tuvumu piešķir šim reģionam unikālas īpašības, kas tik piemērotas sāls māršu saimniecībai, kura šeit pastāv jau tūkstošiem gadu, un kas veicina gatavo produktu kvalitāti; konkrēta šo īpašību izpausme ir “aerosolizēšanās” parādība, kuras ietekmē produkts dabīgi bagātinās ne tikai ar jodu, bet arī ar tādiem uzturvērtības ziņā svarīgiem ķīmiskajiem elementiem kā nātrijs, magnijs, kalcijs un dzelzs.

Reģiona māla augšņu un sāls māršu ūdensnecaurlaidība ļauj tradicionālā veidā (ar rokām) iegūt baltu sāli bez dubļiem un citiem netīrumiem.

Turklāt tehniskie paņēmieni, ko izmanto vietējie darbinieki, kurus sauc par “sāls ievācējiem” (marnotos), apvienojumā ar ražošanas noteikumu ievērošanu, jo īpaši attiecībā uz sāls māršu sagatavošanas un baseinu tīrīšanas darbiem, ir būtiski gan ražošanas optimizācijai, gan arī gatavā produkta kvalitātei. Noteiktajā apgabalā praktizētais ievākšanas veids, izmantojot triju tipu baseinus (aukstu ūdeņu, siltu ūdeņu un kristalizācijas), kuros ūdens cirkulē gravitācijas spēka ietekmē, veicina sālsūdeņu koncentrāciju un “Sal de Tavira”/“Flor de Sal de Tavira” ievākšanu.

Tātad produkta fizikāli ķīmiskās īpašības ir vairāku faktoru darbības rezultāts, un tās ir atzītas par vērtīgām, piešķirot produktam dažādus apbalvojumus daudzos konkursos un pasākumos.

“Flor de Sal” unikālās īpašības gan pašu zemē, gan starptautiskā mērogā atzinuši slaveni šefpavāri. Šie sālsziedi ļauj izcelt ēdienu garšu un, tos gatavojot, piešķir tiem sevišķu izsmalcinātību. Šis produkts ir viens no reģiona simboliem un ir pazīstams ar savu garšu un iekļaušanu plašā pašu zemes un pasaules ēdienu recepšu klāstā.

Atsauce uz specifikācijas publikāciju

(Regulas (EK) Nr. 510/2006 (4) 5. panta 7. punkts)

http://www.gpp.pt/Valor/Caderno_Especificacoes_Sal_CE.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Tā kā produktā nav nekāda veida piedevu un to nekādi neapstrādā, tā krāsa ir dzeltena, ja ir lijis, vai balta, ja nav lijis.

(4) Skat. 2. atsauci.